ISASI BALANZATEGI (EH Bildu, 2014-06-12):
Legebiltzarreko presidente andrea.
Legebiltzarreko araudiaren babesean, Euskal Herria Bilduk bertan behera uzten du legez besteko proposamen hau eta horrela jakinarazten dio Legebiltzarreko presidente andreari.
Arrazoia azalduko dizuet. Abenduak 31 bitarteko epea badago oraindik Alderdi Popularrak eta Alderdi Jeltzaleak adostu zuten legeak esaten duena bideratu ahal izateko. Abenduak 31 bitarteko epea badago.
Euskal Herria Bilduk proposatu die hiru herrialdeetako eragile sozialei, sindikalei eta politikoei aurrezki kutxan eta Kutxabanken izaera soziala eta publikoa bermatuko duen herri akordioa egiteko.
Alderdi politiko, sindikatu eta eragile sozialen arteko herri akordio honen edukia, gure ustez, hauek izan daitezke.
Abenduaren 31 arteko epea dagoenez, ekainean kutxak desagerrarazi eta fundazioa sortzeko dagoen asmoa bertan behera uztea, honek jada bere horretan akordio eta konponbide bat erdiesteko sei hilabeteko epea ekartzen digulako.
Azterketa juridiko sendo eta konpartitu bat burutzea, egon daitezkeen aukera ezberdinak aztertu eta denen artean gure helburuetarako egokiena zein izan daitekeen erabaki tresna juridikoak definitu ahal izateko.
Edozein tresna juridiko erabakitzen dugularik, bai kutxen edota bankuaren kontrol publikoa eta demokratikoarako bitartekoak bermatuko dira.
Zuzendaritza anitzak eta proportzionalak. Instituzio, alderdi politiko, sindikatu, eragile sozialen eta bezeroen partehartzea ahalbideratu.
Batzarrak. Zuzendaritzaren kontrol publiko eta soziala bermatzeko tresna nagusiak diren eta bertan aipatu eragile berdinen bidez, izaera anitza eta proportzionala bermatuko da. Aipatu organoak prozedura demokratikoaren bitartez hautatuak izateko eta prozesuak zehaztuko dira.
Kutxak eta Kutxabank gure herrian sortu eta bertako herritarrak eta bertako ekonomia babesteko eginak direnez, herri akordioak bere baitan Kutxabankek kapital pribatua sartzearen aurkako jarrera irmo eta publikoa izango du.
Une zehatz batean, legeak hala aginduta, akzioen ehuneko zehatz bat saltzera behartuko balu, Kutxabanken sorrerako integrazio kontratuak aurrikusten dituen neurriak erabiltzeko konpromisoa hartuko litzateke. Hala nola, kutxen arteko salmenta burutzea edo "autokartera" deritzon sistemaren bitartez.
Aipatu aukerak ezinezkoak balira, akzio horiek erosiko lituzkeen sozietate publikoa sortzeko konpromisoa hartuko litzateke.
Helburua eta berean marra gorria kapital pribatuari akzio bat bera ez ere izango litzateke. Kapital pribatuari ateak itxi eta kontrol publiko eta soziala bermatzea.
Kapital publikoa eta kontrol publiko, sozial eta demokratikori Kutxabank norabide berri batean jartzeko konpromisoa hartuko da.
Bertako herritar eta ekonomiari begirako finantza erakundea behar du izan, ekonomia erreala bultzatzeko benetako inbertsioa eta finantziazioa ahalegina egin behar du, herrien eta eskualdeetan txertatua, tokiko garapen eta beharrei lotuta.
Herriz herri eta herritarrentzat kalitatezko finantza zerbitzua bermatu behar du, euskeraren alorrean ematen ari den atzera urratsak gelditu eta euskalduntze prozesuari bultzada emanez, kalitatezko zerbitzua eskainiko du eta horretarako langileen eta lan-baldintzak ere kontuan hartuko dira.
Beste eredu ekonomiko eta sozial baterantz tresna lagungarria izan behar du, bertako enpresari txiki, kooperatiba eta autonomoei behar duten finantziazio eskaini berria.
Etxe-kaleratzeak erabat baztertu eta gelditu behar ditu, irtenbideak bilatu eta egun eskura dituzten etxebizitzak alokairua merkaturatzeko proposamena landuko da.
Bezeroei iruzur egitea suposatzen duten finantza produktu, zein interes tipoak desagerraraziko dira, IRPHaren desagerpena horren baitan kokatzen dugularik.
Gizartegintzaren alorrean, azken urte hauetan hartu diren konpromisoak beteko dira eta era berean XXI. mendean kutxen gizarte ekintzaren helburuaren inguruko herrialde mailako eztabaida soziala eta politikoa martxan jarriko da.
Planteatzen dugun akordio guztia publikoa behar du izan eta berau sinatuko luketen eragile politiko eta sozialek akordioaren garapenerako gune edo bitarteko zehatzak adostuko dituzte.
Hau da guk proposatzen duguna, gaur hemen aurkeztu nahi den alderdien arteko ituna baino. Horrexegatik eskatzen dugu gure legez besteko proposamena bertan behera uztea herri akordioaren alde.
Eskerrik asko.